Covid-19: Vlugtelinge uit Metodistekerk verwyderVlugtelinge word Donderdag uit die Metodistekerk in Kaapstad verwyder. (Foto: AP) Talle vlugtelinge is Donderdag uit die Metodistekerk in die Kaapse middestad en omliggende gebiede verwyder te midde van die Covid-19-pandemie. Die vlugtelinge is nou na tydelike skuilings geneem waar hulle gehuisves sal word gedurende die algehele landwye afsondering. Adv. Bongani Bongo, voorsitter van die portefeuljekomitee vir binnelandse sake, het in ŉ verklaring gesê die komitee het besluit die vlugtelinge moet later herintegreer word in die gemeenskappe waar hulle voorheen gewoon het óf hulle moet gedeporteer word na hul lande van herkoms. Dié besluit is geneem gedurende ŉ vergadering met die departement van binnelandse sake, die Stad Kaapstad, die Verenigde Nasies se hoëkommissariaat vir vlugtelinge (VNHKR) en die Menseregtekommissie (MRK). Bongo het die besluit verwelkom. Volgens Bongo het die regering die komitee se besluit geïmplementeer te midde van die pandemie wat spesifieke voorsorgmaatreëls vereis waarvoor nie by die kerk voorsiening gemaak kan word nie. Vlugtelinge word Donderdag uit die Metodistekerk in Kaapstad verwyder. (Foto: AP) Bongo het sy misnoeë uitgespreek oor die feit dat die vlugtelinge aanvanklik geweier het om die kerk te ontruim en eindelik verwyder moes word. “Die komitee is steeds daarvan oortuig dat dit onaanvaarbaar is dat die wette van hierdie land ondermyn word deur vlugtelinge wat sedert Oktober betoog,” het Bongo gesê. Maroela Media het vroeër berig sowat 500 vlugtelinge het aanvanklik in Oktober buite die VNHKR in die Waldorf-arkade in die Kaapse middestad uitgekamp. Polisie het hulle hier verjaag, waarna hulle na die Metodistekerk gevlug het. Dié kerk het die groep vlugtelinge al sedert einde Oktober gehuisves. Van dié vlugtelinge het ook tydelike skuilings in die omgewing buite die kerk opgerig. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.